Kommissionens forordning (EF) nr. 2276/2003

af 22. december 2003

om åbning af toldkontingenter og om fastsættelse af den told, der skal anvendes inden for disse toldkontingenter ved indførsel til Det Europæiske Fællesskab af visse forarbejdede landbrugsprodukter med oprindelse i Egypten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 7, stk. 2, og

ud fra følgende betragtninger:

(1) I afventning af afslutningen af den nødvendige procedure til ratifikation og ikrafttrædelse af Euro-Middelhavsassocieringsaftalen mellem Det Europæiske Fællesskab og dets medlemsstater på den ene side og Egypten på den anden side, der blev undertegnet den 25. juni 2001, er der blevet indgået en aftale i form af brevveksling om den midlertidige anvendelse af bestemmelserne om handel i Euro-Middelhavsassocieringsaftalen med Egypten, herefter aftalen, som træder i kraft den 1. januar 2004. Rådet har godkendt denne aftale ved afgørelse af 19. december 2003 om den midlertidige anvendelse af handelsbestemmelserne og ledsageforanstaltningerne i Euro-Middelhavsassocieringsaftalen mellem Det Europæiske Fællesskab og dets medlemsstater på den ene side og Egypten på den anden side(3).

(2) Aftalen træder i stedet for handelsbestemmelserne i den samarbejdsaftale, der blev indgået den 18. januar 1977(4) mellem Det Europæiske Økonomiske Fællesskab og Egypten, og den aftale, der blev indgået i Bruxelles den 18. januar 1977 mellem medlemsstaterne i Det Europæiske Kul- og Stålfællesskab og Egypten(5).

(3) Ifølge handelsbestemmelserne i aftalen skal der for visse forarbejdede landbrugsprodukter gives gensidige indrømmelser inden for importtold.

(4) Fællesskabets indrømmelser vedrører indførsel af visse forarbejdede landbrugsprodukter med oprindelse i Egypten. Indrømmelserne gives i form af fuldstændig toldfritagelse, fritagelse for værditold og nedsættelse af den specifikke told inden for årlige toldkontingenter.

(5) Der bør åbnes årlige toldkontingenter på basis af aftalen. Den told, der skal anvendes inden for disse årlige toldkontingenter, skal beregnes særskilt. Beregningen bør foretages i henhold til Kommissionens forordning (EF) nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93(6).

(6) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(7) fastsættes reglerne for forvaltning af toldkontingenter. Det bør bestemmes, at de toldkontingenter, der åbnes ved denne forordning, forvaltes i overensstemmelse med disse regler.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -

UDSTEDT FØLGENDE FORORDNING:

Artikel 1

De årlige kontingenter for de i bilag I anførte produkter med oprindelse i Egypten åbnes fra den 1. januar 2004 til den 31. december 2004 samt fra den 1. januar til den 31. december de følgende år på de i bilaget nævnte betingelser.

Artikel 2

Kommissionen forvalter de i artikel 1 nævnte fællesskabstoldkontingenter i overensstemmelse med artikel 308a, 308b og 308c i forordning (EØF) nr. 2454/93.

Artikel 3

Den told, som skal anvendes inden for toldkontingenterne fra den 1. januar 2004 ved indførsel af varer med oprindelse i Egypten, som er omfattet af bilag II, tabel 3, i protokol nr. 3 til aftalen mellem Fællesskabet og Egypten, er fastsat i bilag I, II og III til denne forordning.

Artikel 4

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 2003.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 15.

(3) Endnu ikke offentliggjort i EUT.

(4) EFT L 266 af 27.9.1978, s. 2.

(5) EFT L 316 af 12.12.1979, s. 2.

(6) EFT L 187 af 26.7.1996, s. 18.

(7) EFT L 253 af 11.10.1993, s. 1. Senest ændret ved forordning (EF) nr. 1334/2002 (EUT L 187 af 26.7.2003, s. 16).

BILAG I

Kontingenter ved indførsel af produkter med oprindelse i Egypten for 2004 og de følgende år og told inden for de årlige toldkontingenter fra den 1. januar 2004 ved indførsel til Fællesskabet af visse varer, som hører under forordning (EF) nr. 3448/93, og som har oprindelse i Egypten

>TABELPOSITION>

BILAG II

Tillægskoder og nedsatte landbrugselementer

>TABELPOSITION>

BILAG III

Nedsat tillægstoldsats for sukker (AD S/Z R) og for mel (AD F/M R)

>TABELPOSITION>

>TABELPOSITION>